
Zagreb, 8. listopada 2026. 
- PRIOPĆENJE ZA MEDIJE - 

Svjetski dan mentalnog zdravlja: Pragma odgojno-obrazovnim ustanovama donosi novi Kviz mentalnog zdravlja
Šesnaest tvrdnji o svakodnevnim iskustvima, od brige i stresa do spavanja i mobitela, polazište su za razgovor s učenicima viših razreda osnovnih i srednjih škola tijekom listopada i studenog.

Uz Svjetski dan mentalnog zdravlja, koji se obilježava 10. listopada, udruga Pragma poziva škole i učeničke domove diljem Hrvatske na ovogodišnji Pragmin kviz mentalnog zdravlja. Škole ga s učenicima mogu provesti tijekom listopada i studenog, a Kviz je namijenjen učenicima viših razreda osnovnih škola i srednjih škola. Kviz se može preuzeti na: https://www.udruga-pragma.hr/kviz-mentalnog-zdravlja/. 
Umjesto provjere znanja Kviz nudi osobno promišljanje i razgovor o iskustvima koja se mladima svakodnevno događaju. Adolescenti pokušavaju razumjeti vlastite emocije, odnose, školske zahtjeve i brojne poruke o mentalnom zdravlju iz medija i s društvenih mreža. Pritom im nije uvijek jednostavno procijeniti što je uobičajena reakcija na stres, što im može pomoći i kada je dobro potražiti podršku. Kviz čini 16 tvrdnji o iskustvima povezanima s brigama, stresom, emocijama, odnosima, učenjem, spavanjem, tjelesnim reakcijama, digitalnim navikama i suočavanjem s teškoćama.
Uz Kviz je izrađen Vodič za provoditelje. Za svaku tvrdnju donosi pitanja za poticanje razgovora, objašnjenje psiholoških procesa, primjere i moguće načine reagiranja. Vodič objašnjava pojmove poput katastrofiziranja, ruminiranja, efekta reflektora i prokrastinacije. Donosi i smjernice za privatnost i sigurnost tijekom aktivnosti, uključujući postupanje kada učenik podijeli nešto zabrinjavajuće.
„Prema Svjetskoj zdravstvenoj organizaciji, probleme s mentalnim zdravljem ima svaka sedma osoba u dobi od 10 do 19 godina. Polovica svih mentalnih poremećaja u odrasloj dobi započinje do 18. godine, a većina ostane neprepoznata i neliječena i zato nam je važno da briga o mentalnom zdravlju počne što ranije. Briga o mentalnom zdravlju počinje i sposobnošću da primijetimo što nam se događa: kako razmišljamo pod pritiskom, zašto odgađamo obveze ili dugo ‚vrtimo‘ isti razgovor u glavi. Kviz polazi upravo od takvih svakodnevnih iskustava. U razgovoru u kojem nema točnih ni netočnih odgovora učenici primjećuju koliko su ta iskustva česta, što im može pomoći i kada je dobro potražiti podršku“, izjavila je Mirjana Soljačić, psihologinja i savjetnica u udruzi Pragma.
Na kraju aktivnosti učenici odgovaraju na pitanja poput „Što biste voljeli da vaši vršnjaci bolje razumiju o mentalnom zdravlju?“ i „Što biste voljeli da odrasli bolje razumiju o tome kako se mladi nose sa stresom i teškoćama?“. Za pitanja o Kvizu i Vodiču ustanove se mogu obratiti na pragma@udruga-pragma.hr. 
Kviz se provodi unutar programa „Pomak“ udruge Pragma koji ima pozitivno stručno mišljenje Agencije za odgoj i obrazovanje. Programske aktivnosti programa „Pomak“ provode se uz financijsku potporu Ministarstva zdravstva.
Kontakt: Mirjana Soljačić, psihologinja i savjetnica u Pragmi, soljacic@udruga-pragma.hr, 095 178 9952.

Sadržaj priopćenja u isključivoj je odgovornosti Pragme i ni pod kojim uvjetima ne može se smatrati odrazom stajališta Ministarstva zdravstva.

